Predkladacia správa

Správu o priebehu a následkoch povodní na území Slovenskej republiky v období      od júla 2016 do konca decembra 2016 (ďalej len „správa“) predkladá na rokovanie vlády Slovenskej republiky Ministerstvo životného prostredia Slovenskej republiky v spolupráci s Ministerstvom vnútra Slovenskej republiky na základe ustanovení § 19 ods. 11, § 23 ods. 1 písm. e) tretieho bodu zákona č. 7/2010 Z. z. o ochrane pred povodňami v znení neskorších predpisov (ďalej len „zákon o ochrane pred povodňami“). Správu o priebehu a následkoch povodní na území Slovenskej republiky v období od januára 2016 do konca júna 2016 schválila vláda Slovenskej republiky uznesením vlády Slovenskej republiky č. 585 z 15. decembra 2016. 
Správa obsahuje základné informácie o príčinách, priebehu a následkoch povodní, ktoré sa na území Slovenskej republiky vyskytli v období od júla 2016 do konca decembra 2016. Príloha správy obsahuje v tabuľkách zostavené informácie o miestach a čase vyhlásenia stupňov povodňovej aktivity, silách a prostriedkoch nasadených na vykonávanie povodňových zabezpečovacích prác a povodňových záchranných prác na ochranu životov, zdravia, životného prostredia, kultúrneho dedičstva a hospodárskych činností                     pred nepriaznivými účinkami povodní, výdavkoch vynaložených na ich vykonávanie a prehľad verifikovaných povodňových škôd. Predkladaná správa je vypracovaná z podkladov, ktoré zostavili rezortné organizácie Slovenský vodohospodársky podnik, štátny podnik, a Slovenský hydrometeorologický ústav a Ministerstvo vnútra Slovenskej republiky, Ministerstvo dopravy a výstavby Slovenskej republiky, Ministerstvo pôdohospodárstva a rozvoja vidieka Slovenskej republiky a vyššie územné celky.
Povodne na území Slovenskej republiky v období od júla 2016 do konca decembra 2016 spôsobili škody vo výške 11 502 619,30 eur, z toho boli škody na majetku fyzických osôb 665 107,17 eur, na majetku právnických osôb a fyzických osôb – podnikateľov 163 292,32 eur, na majetku obcí 735 772,00 eur, na majetku vyšších územných celkov 300 000 eur a na majetku štátu 9 638 447,81 eur. Výška priznaných náhrad za škodu na majetku spôsobenú v priamej súvislosti s vykonávaním povodňových zabezpečovacích prác alebo povodňových záchranných prác bola 800,00 eur a za poskytnutie vecného prostriedku 680,00 eur.
Správa má negatívny vplyv na verejné financie. Na vykonávanie povodňových zabezpečovacích prác boli počas hodnoteného obdobia vynaložené výdavky vo výške 579 706,76 eur a na vykonávanie povodňových záchranných prác vo výške 638 338,68 eur.   Správa obsahuje podľa § 44 ods. 2 zákona o ochrane pred povodňami tiež návrh na úhradu 800,00 eur na vyplatenie priznanej náhrady za škodu na majetku spôsobenú v priamej súvislosti s vykonávaním povodňových zabezpečovacích prác alebo povodňových záchranných prác a 680,00 eur na vyplatenie priznanej náhrady za poskytnutie vecného prostriedku. Podľa § 43 ods. 1 zákona o ochrane pred povodňami sa výdavky, ktoré vznikli pri vykonávaní povodňových zabezpečovacích prác a povodňových záchranných prác počas II. stupňa povodňovej aktivity a III. stupňa povodňovej aktivity, uhrádzajú z na to vytvorenej rezervy štátneho rozpočtu v kapitole Všeobecná pokladničná správa. Správa nemá vplyv na podnikateľské prostredie, sociálne vplyvy, vplyvy na životné prostredie, na informatizáciu a na služby verejnej správy pre občana.
